**Hof stavkirke** var opprinnelig en stavkirke som var viet til Sankt Olav, og derfor blir den av og til omtalt som ei «olavskirke». Kirken sto på Hof i Åsnes, i Solør i tidligere Hedmark fylke, nå Innlandet. Rester av portalplanker har blitt datert til omkring år 1200, noe som antyder at den opprinnelig kan ha blitt reist på den tiden, men det er uvisst om den da hadde korsformet grunnplan. Kirken som ble revet i 1858 (Askeladden) eller 1861 var en korskirke. Nye Hof kirke sto klar i 1860.

Historikk
---------

Prestebolet nevnes i både 1388 og 1394, men dateringen av kirken er usikker. Dateringen av portaldelene antyder at den eldste delen av den kan ha blitt reist på 1200-tallet, Dietrichson sier omkring år 1400, mens Roar Hauglid hevder at den kirken som ble revet i 1861 kanskje ikke er eldre enn fra omkring år 1600.

Kirkestedet ligger nå på vestsiden av Glomma, men i dette området byttet Glomma løp omkring år 1450, så stavkirken på Hof lå faktisk opprinnelig på østsiden av elva. Hof var hovedkirke i dette distriktet, med annekser på Åsnes og Våler, og i 1597 heter det at:

> *Haaffs kircke oc en bondegaard ligger strax hoss synden for, heder Haaff, den haffde wi paa den høyre haand ret om husen oc kircken paa den venstre haand, saa fore wi i øster til prestegaarden, som ligger strax Østen for kircken 1 pilskud*.
> 
> 
> – (JN 458)
> 
> 

 I 1739 beskrives kirken slik:

> *en korsbygning i reisverk kledd utenpå med oppreiste tynne planker og innvendig kledd med sagbord med gammeldags maling.*
> 
> 
> – (Trøseid 1983:97ff)
> 
> 

Professor Lorentz Dietrichson oppga følgende lengde- og breddemål i fot for stavkirken i sin oppmåling av den mot slutten av 1800-tallet (1 fot = 31,37 cm): skipet målte 42 x 25 fot; koret målte 15 x 25 fot; korsarmene målte 12 x 14 fot x 2. I alt 1 761 kvadratfot. Dietrichson mener også at kirken opprinnelig kan ha vært korsformet. Stavverket hadde et ukarakteristisk firkantet tverrsnitt, som ellers er kjent fra Vågå kirke. Stavene var tappet ned i svillene og opp i stavlegjene, og var avstivet mot dem med skråbånd. H. Thrap-Meyers oppmålingstegninger, som ble utferdiget like før kirken ble revet, viser en kirke som var noe kortere og bredere enn Vågå stavkirke, men som forøvrig hadde de samme karakteristiske trekkene som den. Før den ble revet var kirken blant annet blitt forlenget, utvidet og reparert, blant annet med en laftet del vestover. Kirken hadde også takrytter med klokkestue og høyt spir.

Inventaret ble for en stor del flyttet over i nye Hof kirke. Det er bevart tegninger og/eller oppmåling fra kirken, samt to portaler, hvorav hovedportalen har intakt dørblad og gjerne dateres til første halvdel eller midten av 1200-tallet. Teningene som ligger på Kulturminnesøk per 1. mars 2023 er imidlertid feil og viser Hof kirke i Holmestrand i Vestfold.

Se også
-------

Liste over revne stolpekirker, stavkirker og tilhørende utgravninger.

Referanser
----------

1. 1 2 3 4  Dietrichson (1892), s. 33
2. ↑  Dietrichson (1892), s. 517
3. ↑  Dietrichson (1892), s. 39
4. 1 2 3  Norges kunsthistorie, s. 154–155
5. ↑  Hauglid (1973), s. 204–205 og 213–214

Litteratur
----------

* Dietrichson, L. (Lorentz) (1892). *De norske stavkirker*. Oslo: Cammermeyer.
* Hauglid, Roar (1973). *Norske stavkirker*. Oslo: Dreyer.
* Berg, Knut; Fuglesang, Signe Horn; Christie, Håkon; Hohler, Erla Bergendahl; Reimers, Egil; Anker, Peter (1981). Knut Berg, red. *Norges kunsthistorie*. Gyldendal. ISBN 8205122652. CS1-vedlikehold: Flere navn: forfatterliste (link)

Eksterne lenker
---------------

* (en) Hof stavkirke (Hedmark) – kategori av bilder, video eller lyd på Commons Rediger på Wikidata
* «Hof stavkirke i Solør». *Kulturminnesøk*. Riksantikvaren – Direktoratet for kulturminneforvaltning.